CELEX: 32021D2312
Language: mt
Date: 2021-12-07 00:00:00
Title: Deċiżjoni tal-Kummissjoni (UE) 2021/2312 tas-7 ta’ Diċembru 2021 dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Finlandja (notifikata bid-dokument C(2021) 8773) (It-testi bil-Finlandiż u bl-Iżvediż biss huma awtentiċi)

28.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 464/1
               
            
         DEĊIŻJONI TAL-KUMMISSJONI (UE) 2021/2312
         tas-7 ta’ Diċembru 2021
         dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Finlandja
         
            
               (notifikata bid-dokument C(2021) 8773)
            
         
         (It-testi bil-Finlandiż u bl-Iżvediż biss huma awtentiċi)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat l-Att tal-Adeżjoni tal-Awstrija, tal-Finlandja u tal-Iżvezja mal-Unjoni Ewropea, u b’mod partikulari l-Artikolu 142 tiegħu,
         Billi:
         
                     (1)
                  
                  
                     Permezz tad-Deċiżjoni 95/196/KE (1), il-Kummissjoni kienet approvat l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Finlandja (“l-iskema tal-għajnuna Nordika”), li l-Finlandja kienet innotifikat skont l-Artikolu 143 tal-Att tal-Adeżjoni sabiex din tiġi awtorizzata skont l-Artikolu 142 ta’ dak l-Att. Id-Deċiżjoni 95/196/KE ġiet sostitwita bid-Deċiżjoni tal-Kummissjoni C(2009)3067 tat-30 ta’ April 2009 (2). Dik id-Deċiżjoni ġiet sostitwita bid-Deċiżjoni tal-Kummissjoni (UE) 2018/672 (3).
                  
               
                     (2)
                  
                  
                     Peress li l-awtorizzazzjoni tal-Finlandja biex timplimenta l-iskema ta’ għajnuna Nordika kif stabbilita fid-Deċiżjoni (UE) 2018/672 tiskadi fil-31 ta’ Diċembru 2021, hemm bżonn li tiġi adottata Deċiżjoni ġdida.
                  
               
                     (3)
                  
                  
                     L-għajnuna nazzjonali fit-tul imsemmija fl-Artikolu 142 tal-Att tal-Adeżjoni hija maħsuba biex tiżgura li tinżamm l-attività agrikola fir-reġjuni tat-Tramuntana kif stabbilit mill-Kummissjoni.
                  
               
                     (4)
                  
                  
                     Meta jitqiesu l-fatturi msemmijin fl-Artikolu 142(1) u (2) tal-Att tal-Adeżjoni, jenħtieġ li l-għajnuna nazzjonali skont dak l-Artikolu tkun limitata għaż-żoni li jinsabu fit-Tramuntana tat-62 parallel jew maġenb dak il-parallel, u li jintlaqtu minn kundizzjonijiet klimatiċi komparabbli li jagħmlu l-attività agrikola partikolarment diffiċli. Jenħtieġ li l-muniċipalità (il-“kunta”) tintgħażel bħala l-unità amministrattiva rilevanti, inklużi l-muniċipalitajiet li madwarhom għandhom muniċipalitajiet oħrajn fit-tali żoni, anke meta dawn ma jkunux jissodisfaw l-istess rekwiżiti.
                  
               
                     (5)
                  
                  
                     Sabiex tiġi ffaċilitata l-amministrazzjoni tal-iskema u biex din tiġi kkoordinata mal-appoġġ mogħti fil-kuntest tar-Regolament (UE) Nru 1305/2013 (4) u (UE) Nru 1307/2013 (5) tal-Parlament Ewropew u tal-Kunsill, kif ukoll fil-kuntest tal-iskemi ta’ għajnuna nazzjonali, jixraq li jiġu inklużi maż-żoni li jirċievu l-għajnuna skont din id-Deċiżjoni, l-istess muniċipalitajiet bħal dawk li jappartjenu għaż-żona delimitata skont it-tieni paragrafu tal-Artikolu 32(2) tar-Regolament (UE) Nru 1305/2013 fil-Programm ta’ Żvilupp Rurali tal-Finlandja Kontinentali 2014-2020.
                  
               
                     (6)
                  
                  
                     Jenħtieġ li, bl-użu tal-istatistika nazzjonali disponibbli bħala l-bażi, il-perjodu ta’ referenza li b’rabta miegħu jridu jitqiesu l-iżviluppi fil-produzzjoni agrikola u l-livell tal-appoġġ ġenerali jibqa’ l-istess bħal dak mogħti fid-Deċiżjoni (UE)2018/672 u jkun ikopri l-1991, l-1992 u l-1993 f’dak li għandu x’jaqsam mal-produzzjoni agrikola.
                  
               
                     (7)
                  
                  
                     Skont l-Artikolu 142 tal-Att tal-Adeżjoni, jenħtieġ li l-ammont totali tal-għajnuna li jingħata jkun biżżejjed biex tinżamm l-attività agrikola fir-reġjuni tat-Tramuntana tal-Finlandja, iżda ma jwassalx għal appoġġ ġenerali li jaqbeż il-livell tal-appoġġ mogħti waqt il-perjodu ta’ referenza ta’ qabel l-adeżjoni. Għalhekk jeħtieġ li titqies l-għajnuna għall-introjtu mogħtija fil-kuntest tal-politika agrikola komuni meta jkun qed jiġi stabbilit il-livell massimu tal-għajnuna li jista’ jingħata skont dak l-Artikolu. Abbażi tad-data tal-2020, jenħtieġ li l-ammont massimu annwali tal-għajnuna jiġi stabbilit bħala ammont ta’ EUR 574,5 miljun, ikkalkulat bħala ammont medju fuq perjodu ta’ sitt snin mill-1 ta’ Jannar 2022 sal-31 ta’ Diċembru 2027.
                  
               
                     (8)
                  
                  
                     Jenħtieġ li l-ammont massimu medju annwali tal-għajnuna jinqasam bejn il-kategoriji tal-għajnuna tat-trobbija tal-annimali, tal-produzzjoni tal-pjanti u tipi oħra ta’ għajnuna Nordika. Fil-każ tal-produzzjoni tal-ħalib tal-baqar, jixraq li jiġi stabbilit ammont massimu medju annwali tal-għajnuna separat li jkun biżżejjed biex tinżamm din it-tip ta’ produzzjoni fir-reġjuni tat-Tramuntana tal-Finlandja.
                  
               
                     (9)
                  
                  
                     Jenħtieġ li l-għajnuna tingħata ta’ kull sena abbażi ta’ fatturi tal-produzzjoni (bħall-unitajiet tal-bhejjem u l-ettari), fil-limiti totali stabbiliti f’din id-Deċiżjoni.
                  
               
                     (10)
                  
                  
                     Jenħtieġ li l-għajnuna għar-renni tingħata għal kull annimal u tkun limitata għall-għadd ta’ renni li kien hemm tradizzjonalment fir-reġjuni tat-Tramuntana tal-Finlandja. Fil-każ tal-ħżin tal-frott artab salvaġġ u tal-faqqiegħ salvaġġ, jenħtieġ li l-għajnuna titħalla tingħata għal kull kilogramm u, fil-każ tal-għajnuna għat-trasport tal-ħalib u tal-laħam u għal servizzi li huma indispensabbli għat-trobbija tal-annimali, skont il-kostijiet li jkunu ġġarrbu, filwaqt li jitnaqqsu l-pagamenti pubbliċi l-oħrajn li jkunu saru għall-istess kostijiet.
                  
               
                     (11)
                  
                  
                     Fil-każ tal-ħalib tal-baqar, jenħtieġ li l-għajnuna titħalla tingħata għal kull kilogramm ta’ ħalib sabiex jinżamm l-inċentiv favur il-produzzjoni effiċjenti.
                  
               
                     (12)
                  
                  
                     Bil-ħsieb li jkun jista’ jkun hemm reazzjoni rapida għal din il-varjazzjoni u li jinżammu l-attivitajiet agrikoli fir-reġjuni tat-Tramuntana tal-Finlandja, jixraq li, għal kull sena kalendarja, il-Finlandja titħalla tistabbilixxi l-ammont tal-għajnuna għal kull settur f’kategorija tal-għajnuna partikulari u għal kull unità tal-produzzjoni.
                  
               
                     (13)
                  
                  
                     F’dan ir-rigward, jenħtieġ li l-Finlandja tiddistingwi l-għajnuna fir-reġjuni tat-Tramuntana tagħha u tistabbilixxi l-ammonti annwali tal-għajnuna skont kemm ikun gravi l-iżvantaġġ naturali u abbażi ta’ kriterji oġġettivi, trasparenti u ġġustifikati oħrajn marbutin mal-għanijiet stipulati fit-tielet subparagrafu tal-Artikolu 142(3) tal-Att tal-Adeżjoni, li huma li jinżammu l-produzzjoni primarja u l-ipproċessar tradizzjonali li huma adattati b’mod partikulari għall-kundizzjonijiet klimatiċi tar-reġjuni kkonċernati, li jittejbu l-istrutturi tal-produzzjoni, tal-kummerċjalizzazzjoni u tal-ipproċessar tal-prodotti agrikoli, li jiġi ffaċilitat id-disponiment tat-tali prodotti, u li jiġi żgurat li jitħarsu l-ambjent u l-kampanja.
                  
               
                     (14)
                  
                  
                     Sabiex ikun żgurat li jkun hemm pagamenti regolari tul is-sena kalendarja kollha, jenħtieġ li l-Finlandja titħalla tħallas l-għajnuna għal sena partikulari permezz ta’ pagamenti bil-quddiem ibbażati fuq stima inizjali tal-għadd ta’ fatturi tal-produzzjoni u ta’ unitajiet tal-produzzjoni, u tħallas l-għajnuna għall-produzzjoni tal-ħalib permezz ta’ pagamenti parzjali ta’ kull xahar ibbażati fuq il-produzzjoni fir-realtà.
                  
               
                     (15)
                  
                  
                     Jenħtieġ li jiġi evitat li l-produtturi jingħataw kumpens żejjed billi, qabel l-1 ta’ Ġunju tas-sena ta’ wara, jiġu rkuprati l-pagamenti mhux dovuti li jkunu saru.
                  
               
                     (16)
                  
                  
                     Hekk kif previst fl-Artikolu 142(3) tal-Att tal-Adeżjoni, jenħtieġ li l-għajnuna li tingħata fil-kuntest ta’ din id-Deċiżjoni ma twassalx għal żieda fil-produzzjoni ġenerali meta mqabbla mal-livell ta’ produzzjoni tradizzjonali fiż-żona koperta mill-iskema tal-għajnuna Nordika.
                  
               
                     (17)
                  
                  
                     Għalhekk jeħtieġ li jiġi stabbilit għadd massimu annwali ta’ fatturi tal-produzzjoni li jkunu eliġibbli għal kull kategorija tal-għajnuna, fosthom ammont massimu separat għall-għadd ta’ baqar tal-ħalib, li jkun fl-istess livell ta’ dak tal-perjodi ta’ referenza jew inqas minnu.
                  
               
                     (18)
                  
                  
                     F’dak li għandu x’jaqsam mal-għadd ta’ baqar tal-ħalib, jenħtieġ li jitqies kif żviluppat il-kwantità prodotta fil-każ ta’ kull fattur tal-produzzjoni minn żmien il-perjodi ta’ referenza ’l quddiem. Għalhekk l-għadd massimu eliġibbli ta’ baqar tal-ħalib ġie stabbilit fid-Deċiżjoni (UE) 2018/672.
                  
               
                     (19)
                  
                  
                     Meta tingħata l-għajnuna għat-trobbija, għall-ipproċessar u għall-kummerċjalizzazzjoni tar-renni, jenħtieġ li dan isir b’mod li jiġi evitat il-kumpens żejjed meta tingħata flimkien mal-għajnuna mogħtija skont l-Artikolu 213 tar-Regolament (UE) Nru 1308/2013 tal-Parlament Ewropew u tal-Kunsill (6).
                  
               
                     (20)
                  
                  
                     Fil-każ tal-produzzjoni tal-pjanti, sabiex l-art agrikola tkun tista’ tintuża b’mod flessibbli għal setturi differenti tal-produzzjoni, jenħtieġ li ż-żona massima permessa tkun ta’ 944 300 ettaru, li minnhom ammont massimu ta’ 481 200 ettaru jistgħu jkunu art bil-ħaxix.
                  
               
                     (21)
                  
                  
                     Fil-każ tal-produzzjoni fis-serer, jenħtieġ li tiġi stabbilita żona massima separata permessa ta’ 203 ettari, li tikkorrispondi għaż-żona tradizzjonali tal-produzzjoni fir-reġjuni tat-Tramuntana tal-Finlandja.
                  
               
                     (22)
                  
                  
                     Meta l-għadd ta’ fatturi tal-produzzjoni f’kategorija partikulari jaqbeż l-għadd massimu tagħhom f’sena partikulari, jenħtieġ li l-għadd ta’ fatturi tal-produzzjoni eliġibbli jitnaqqas b’għadd korrispondenti ta’ fatturi tal-produzzjoni fis-sena kalendarja ta’ wara dik li fiha jkun inqabeż l-għadd massimu.
                  
               
                     (23)
                  
                  
                     F’konformità mal-Artikolu 143(2) tal-Att tal-Adeżjoni, il-Finlandja trid tagħti informazzjoni lill-Kummissjoni dwar l-implimentazzjoni tal-għajnuna u l-effetti tagħha. Sabiex jiġu vvalutati aħjar l-effetti tal-għajnuna fit-tul u bil-ħsieb li jiġu stabbiliti l-livelli tal-għajnuna bħala ammonti medji fuq sitt snin, jixraq li jintbagħat rapport dwar l-effetti soċjoekonomiċi tal-għajnuna u li jingħataw rapporti annwali li jkun fihom l-informazzjoni finanzjarja u l-informazzjoni l-oħra marbuta mal-implimentazzjoni li tkun meħtieġa biex ikun żgurat li jitħarsu l-kundizzjonijiet stabbiliti f’din id-Deċiżjoni.
                  
               
                     (24)
                  
                  
                     Jenħtieġ li l-Finlandja tiżgura li jittieħdu l-miżuri ta’ kontroll ix-xierqa fejn jidħlu l-benefiċjarji tal-għajnuna. Sabiex tiġi żgurata l-effettività ta’ dawk il-miżuri u t-trasparenza fl-implimentazzjoni tal-iskema, jenħtieġ li, sa fejn ikun possibbli, dawk il-miżuri ta’ kontroll jiġu allinjati ma’ dawk li jittieħdu fil-kuntest tal-politika agrikola komuni.
                  
               
                     (25)
                  
                  
                     Peress li l-għajnuna Nordika hija marbuta mill-qrib ma’ miżuri oħra ta’ appoġġ fl-agrikoltura, l-iżvilupp rurali u l-forestrija skont il-proposta għal Regolament tal-Parlament Ewropew u tal-Kunsill li jistabbilixxi regoli dwar l-appoġġ għall-pjanijiet strateġiċi li jridu jitfasslu mill-Istati Membri skont il-politika agrikola komuni (il-Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (7), il-perjodu ta’ applikazzjoni ta’ din id-Deċiżjoni jenħtieġ li jiġi allinjat ma’ dak ir-Regolament.
                  
               
                     (26)
                  
                  
                     Fl-interess taċ-ċarezza, jenħtieġ li d-Deċiżjoni (UE) 2018/672 titħassar b’effett mill-1 ta’ Jannar 2022. Madankollu, jenħtieġ li d-dispożizzjonijiet dwar il-miżuri ta’ informazzjoni u ta’ kontroll jkomplu japplikaw sal-1 ta’ Ġunju 2022,
                  
               ADOTTAT DIN ID-DEĊIŻJONI:
         
            Artikolu 1
            Għajnuna awtorizzata
            
               1.   Mill-1 ta’ Jannar 2022 sal-31 ta’ Diċembru 2027, il-Finlandja hija awtorizzata timplimenta l-iskema ta’ għajnuna fit-tul għall-agrikoltura fir-reġjuni tat-Tramuntana tagħha li jinkludu l-muniċipalitajiet (il-kunta) imniżżlin fl-Anness I.
            
            
               2.   L-ammont totali tal-għajnuna li jingħata ma għandux jaqbeż l-ammont ta’ EUR 574,5 miljun fis-sena kalendarja, li minnhom massimu ta’ EUR 221,0 miljun għandhom jiġu allokati għall-produzzjoni tal-ħalib tal-baqar. Dawn l-ammonti għandhom jitqiesu bħala ammonti medji annwali tal-għajnuna mogħtija fil-perjodu ta’ sitt snin kalendarji kopert b’din id-Deċiżjoni.
            
            
               3.   L-Anness II jistabbilixxi l-kategoriji tal-għajnuna u s-setturi tal-produzzjoni għal kull kategorija, l-ammonti massimi medji annwali permessi għal kull kategorija tal-għajnuna, ikkalkulati kif speċifikat fil-paragrafu 2, kif ukoll l-għadd massimu annwali ta’ fatturi tal-produzzjoni li huma eliġibbli għal kull kategorija tal-għajnuna.
            
            
               4.   L-għajnuna għandha tingħata abbażi tal-fatturi tal-produzzjoni kif ġej:
               
                           (a)
                        
                        
                           għal kull unità tal-bhejjem għat-trobbija tal-annimali;
                        
                     
                           (b)
                        
                        
                           għal kull ettaru għal-produzzjoni tal-pjanti;
                        
                     
                           (c)
                        
                        
                           għal kull metru kwadru għal-produzzjoni fis-serer;
                        
                     
                           (d)
                        
                        
                           għal kull metru kubu għal-ħżin tal-prodotti ortikulturali; u
                        
                     
                           (e)
                        
                        
                           bħala kumpens għall-kostijiet reali fil-każ tat-trasport tal-ħalib u tal-laħam u ta’ servizzi li huma indispensabbli għat-trobbija tal-annimali, filwaqt li jitnaqqas kull appoġġ pubbliku ieħor li jingħata għall-istess kostijiet.
                        
                     L-għajnuna għall-produzzjoni tal-ħalib tal-baqar u għall-ħżin tal-frott artab salvaġġ u tal-faqqiegħ salvaġġ tista’ tingħata għal kull kilogramm li jkun ġie prodott fir-realtà.
               L-għajnuna għat-trobbija tar-renni ma għandhiex twassal għal kumpens żejjed meta tingħata flimkien mal-għajnuna mogħtija skont l-Artikolu 213 tar-Regolament (UE) Nru 1308/2013 tal-Parlament Ewropew u tal-Kunsill.
               L-Anness III jistabbilixxi r-rati ta’ konverżjoni f’unitajiet tal-bhejjem (LU) għad-diversi tipi ta’ bhejjem.
            
            
               5.   F’konformità mal-paragrafu 3 u fil-limiti stabbiliti fl-Anness II, il-Finlandja għandha tiddistingwi l-għajnuna fir-reġjuni tat-Tramuntana tagħha u tistabbilixxi, ta’ kull sena, l-ammonti tal-għajnuna għal kull fattur tal-produzzjoni, għal kull kost jew għal kull unità tal-produzzjoni abbażi ta’ kriterji oġġettivi marbutin ma’ kemm ikun gravi l-iżvantaġġ naturali u ma’ fatturi oħrajn li jikkontribwixxu biex jintlaħqu l-għanijiet stipulati fit-tieni inċiż tal-ewwel subparagrafu tal-Artikolu 142(3) tal-Att tal-Adeżjoni.
            
         
         
            Artikolu 2
            Perjodi ta’ referenza u ċertu għadd massimu ta’ fatturi tal-produzzjoni
            
               1.   Il-perjodu ta’ referenza msemmi fit-tieni inċiż tal-ewwel subparagrafu tal-Artikolu 142(3) tal-Att tal-Adeżjoni għandu jkun kif ġej:
               
                           (a)
                        
                        
                           fejn tidħol il-produzzjoni: l-1992 għal-baqar u għal-ħalib tal-baqar, l-1993 għal-ortikultura, u l-ammont medju għall-1991, għall-1992 u għall-1993 għall-prodotti l-oħrajn;
                        
                     
                           (b)
                        
                        
                           fejn jidħol il-livell tal-appoġġ ġenerali: l-1993.
                        
                     
            
               2.   L-għadd massimu ta’ baqar tal-ħalib eliġibbli għandu jkun ta’ 227 200 baqra.
            
            
               3.   L-għadd massimu ta’ ettari tal-produzzjoni tal-pjanti eliġibbli għandu jkun ta’ 944 300 ettaru, li minnhom ammont massimu ta’ 481 200 ettaru jistgħu jkunu art bil-ħaxix, u 203 ettari jkunu għall-produzzjoni fis-serer.
            
         
         
            Artikolu 3
            Kondizzjonijiet għall-għoti tal-għajnuna
            
               1.   Fil-limiti previsti f’din id-Deċiżjoni, il-Finlandja għandha tistabbilixxi l-kundizzjonijiet għall-għoti tal-għajnuna lid-diversi kategoriji ta’ benefiċjarji. Dawn il-kundizzjonijiet għandhom jinkludu l-kriterji tal-eliġibbiltà u tal-għażla applikati u għandhom jiżguraw li l-benefiċjarji jiġu ttrattati b’mod ugwali.
            
            
               2.   Il-Finlandja għandha tagħti l-għajnuna ta’ kull sena lill-benefiċjarji, abbażi tal-fatturi jew tal-unitajiet tal-produzzjoni fir-realtà msemmijin fl-Artikolu 1(3). Jistgħu jsiru pagamenti bil-quddiem tal-għajnuna abbażi tal-istima inizjali għal sena partikulari.
            
            
               3.   L-għajnuna għall-ħalib tal-baqar tista’ tingħata permezz ta’ pagamenti parzjali ta’ kull xahar ibbażati fuq iċ-ċifri reali tal-produzzjoni.
            
            
               4.   Meta jinqabeż l-għadd massimu annwali ta’ fatturi tal-produzzjoni eliġibbli għall-għajnuna stabbilit fl-Anness II, għandu jkun hemm tnaqqis korrispondenti fl-għadd ta’ fatturi tal-produzzjoni eliġibbli għall-għajnuna fis-sena kalendarja ta’ wara dik li fiha jkun inqabeż l-għadd massimu.
            
            
               5.   Meta jkun sar pagament żejjed jew pagament mhux dovut lil benefiċjarju, dan għandu jiġi rkuprat billi l-ammonti korrispondenti jitnaqqsu mill-għajnuna li tingħata lill-benefiċjarju fis-sena ta’ wara jew inkella b’xi mod ieħor matul dik is-sena meta l-ebda ammont ieħor ta’ għajnuna ma jkun dovut lill-benefiċjarju.
            
         
         
            Artikolu 4
            Miżuri ta’ informazzjoni u ta’ kontroll
            
               1.   Bħala parti mill-informazzjoni li tipprovdi skont l-Artikolu 143(2) tal-Att tal-Adeżjoni, ta’ kull sena qabel l-1 ta’ Ġunju, il-Finlandja għandha tibgħat informazzjoni lill-Kummissjoni dwar l-implimentazzjoni tal-għajnuna li tkun ingħatat tul is-sena kalendarja ta’ qabel fil-kuntest ta’ din id-Deċiżjoni.
               L-informazzjoni għandha tikkonċerna, b’mod partikulari:
               
                           (a)
                        
                        
                           l-identifikazzjoni tal-muniċipalitajiet li fihom ingħatat l-għajnuna permezz ta’ mappa ddettaljata u ta’ data oħra, fejn dan ikun meħtieġ;
                        
                     
                           (b)
                        
                        
                           il-produzzjoni totali li kien hemm fis-sena li dwarha qed isir ir-rapport fir-reġjuni eliġibbli għall-għajnuna skont din id-Deċiżjoni, mogħtija fil-kwantitajiet għal kull wieħed mill-prodotti speċifikati fl-Anness II;
                        
                     
                           (c)
                        
                        
                           l-għadd totali ta’ fatturi tal-produzzjoni, l-għadd ta’ fatturi tal-produzzjoni eliġibbli għall-għajnuna u l-għadd ta’ fatturi tal-produzzjoni li ngħataw appoġġ skont is-setturi tal-produzzjoni speċifikati fl-Anness II, imqassmin skont kull prodott f’kull qasam, fosthom indikazzjoni dwar kull qbiż li seta’ kien hemm tal-għadd massimu annwali ta’ fatturi tal-produzzjoni permess;
                        
                     
                           (d)
                        
                        
                           l-ammont totali tal-għajnuna li ngħatat, l-ammont totali tal-għajnuna li ngħatat għal kull kategorija tal-għajnuna u għal kull tip ta’ produzzjoni, l-ammonti li tħallsu lill-benefiċjarji għal kull fattur tal-produzzjoni jew għal kull unità oħra, kif ukoll il-kriterji li jkunu ntużaw biex l-ammonti tal-għajnuna jiġu ddivrenzjati skont is-sottoreġjuni u t-tipi ta’ azjendi agrikoli differenti jew abbażi ta’ kunsiderazzjonijiet oħrajn;
                        
                     
                           (e)
                        
                        
                           is-sistema ta’ pagamenti li tkun ġiet applikata u d-dettalji dwar kull pagament bil-quddiem li jkun sar abbażi tal-istimi, dwar il-pagamenti finali u dwar il-pagamenti żejda li jkunu ġew innutati u l-irkupru tagħhom;
                        
                     
                           (f)
                        
                        
                           l-ammonti tal-għajnuna li tkun ingħatat skont l-Artikolu 32 tar-Regolament (UE) Nru 1305/2013, skont ir-Regolament (UE) Nru 1307/2013 u skont l-Artikolu 213 tar-Regolament (UE) Nru 1308/2013 fil-muniċipalitajiet koperti b’din id-Deċiżjoni; u
                        
                     
                           (g)
                        
                        
                           ir-referenzi għal-leġiżlazzjoni nazzjonali li abbażi tagħha tiġi implimentata l-għajnuna.
                        
                     
            
               2.   Minbarra r-rapport annwali li jkopri l-2026, qabel l-1 ta’ Ġunju 2027, il-Finlandja għandha tibgħat rapport lill-Kummissjoni li jkun ikopri l-perjodu ta’ ħames snin mill-1 ta’ Jannar 2022 sal-31 ta’ Diċembru 2026.
               Dak ir-rapport għandu jindika, b’mod partikulari:
               
                           (a)
                        
                        
                           l-ammont totali tal-għajnuna li tkun tħallset matul il-perjodu ta’ ħames snin u t-tqassim tiegħu fost il-kategoriji tal-għajnuna, it-tipi ta’ produzzjoni u s-sottoreġjuni;
                        
                     
                           (b)
                        
                        
                           il-produzzjoni totali, l-għadd ta’ fatturi tal-produzzjoni u l-livell tal-introjtu tal-bdiewa fir-reġjuni eliġibbli għall-għajnuna;
                        
                     
                           (c)
                        
                        
                           l-evoluzzjoni tal-produzzjoni, tal-ipproċessar u tal-kummerċjalizzazzjoni tal-prodotti agrikoli fil-kuntest soċjali u ekonomiku tar-reġjuni tat-Tramuntana;
                        
                     
                           (d)
                        
                        
                           l-effetti tal-għajnuna fuq il-ħarsien tal-ambjent u l-konservazzjoni tal-kampanja; u
                        
                     
                           (e)
                        
                        
                           proposti għall-iżvilupp tal-għajnuna abbażi tad-data ppreżentata fir-rapport, abbażi tal-kuntest tal-produzzjoni agrikola fil-livell nazzjonali u f’dak tal-Unjoni, kif ukoll abbażi ta’ fatturi rilevanti oħrajn
                        
                     
            
               3.   Il-Finlandja għandha tipprovdi d-data f’forma li tkun kompatibbli mal-istandards li tuża l-Unjoni fil-qasam tal-istatistika.
            
            
               4.   Il-Finlandja għandha tieħu l-passi kollha meħtieġa biex tapplika din id-Deċiżjoni u biex tapplika l-miżuri ta’ kontroll ix-xierqa fir-rigward tal-benefiċjarji tal-għajnuna.
            
            
               5.   Sa fejn ikun possibbli, il-miżuri ta’ kontroll għandhom ikunu armonizzati mas-sistemi ta’ kontroll li jiġu applikati fil-kuntest tal-iskemi ta’ appoġġ tal-Unjoni.
            
         
         
            Artikolu 5
            Applikazzjoni tal-emendi
            Jekk il-Kummissjoni tiddeċiedi li temenda din id-Deċiżjoni, b’mod partikulari abbażi ta’ xi bidla fl-organizzazzjonijiet komuni tas-swieq jew fl-iskema ta’ appoġġ dirett jew abbażi ta’ bidla fl-ammont ta’ kull għajnuna nazzjonali mill-Istat awtorizzata għas-settur tal-agrikoltura, kull emenda fl-għajnuna awtorizzata b’din id-Deċiżjoni għandha tibda tapplika biss mis-sena ta’ wara dik li fiha tkun ġiet adottata l-emenda.
         
         
            Artikolu 6
            Tħassir
            Id-Deċiżjoni (UE) 2018/672 hija mħassra b’effett mill-1 ta’ Jannar 2022.
            Madankollu, l-Artikolu 4 ta’ dik id-Deċiżjoni għandu jkompli japplika sal-1 ta’ Ġunju 2022.
         
         
            Artikolu 7
            Destinatarju
            Din id-Deċiżjoni hija indirizzata lir-Repubblika tal-Finlandja.
         
         
            Magħmul fi Brussell, is-7 ta’ Diċembru 2021.
            
               
                  Għall-Kummissjoni
               
               Janusz WOJCIECHOWSKI
               
                  Membru tal-Kummissjoni
               
            
         
         
            (1)  Id-Deċiżjoni tal-Kummissjoni 95/196/KE tal-4 ta’ Mejju 1995 dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Finlandja (ĠU L 126, 9.6.1995, p. 35).
         
            (2)  Id-Deċiżjoni tal-Kummissjoni C(2009)3067 tat-30 ta’ April 2009 dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Finlandja.
         
            (3)  Id-Deċiżjoni tal-Kummissjoni (UE) 2018/672 tal-15 ta’ Diċembru 2016 dwar l-iskema ta’ għajnuna nazzjonali fit-tul għall-agrikoltura fir-reġjuni tat-Tramuntana tal-Finlandja (ĠU L 113, 3.5.2018, p. 10).
         
            (4)  Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487).
         
            (5)  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).
         
            (6)  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671), kif emendat.
         
            (7)  COM/2018/392 final.
      
      
         
            ANNESS I
            
               IL-MUNIĊIPALITAJIET IMSEMMIJIN FL-ARTIKOLU 1(1)
            
            Enonkoski, Hankasalmi, Heinävesi, Ilmajoki, Isokyrö, Joensuu, Joroinen, Juva, Jyväskylä, Jämsä (1), Kaskinen, Kauhajoki, Kauhava, Kitee, Korsnäs, Kristiinankaupunki, Kuopio, Kuortane, Kurikka, Laihia, Lapua, Laukaa, Leppävirta, Liperi, Maalahti, Mikkeli, Mustasaari, Muurame, Mänttä-Vilppula, Närpiö, Outokumpu, Parikkala, Pieksämäki, Puumala, Rantasalmi, Rautjärvi, Ruokolahti, Ruovesi, Rääkkylä, Savitaipale, Savonlinna, Seinäjoki, Siilinjärvi, Sulkava, Suonenjoki, Taipalsaari, Teuva, Tuusniemi, Uusikaarlepyy, Vaasa, Varkaus, Vöyri, Alajärvi, Alavieska, Alavus, Evijärvi, Haapajärvi, Haapavesi, Halsua, Hirvensalmi, Honkajoki, Iisalmi, Isojoki, Joutsa, Juankoski, Kaavi, Kalajoki, Kangasniemi, Kannonkoski, Kannus, Karijoki, Karstula, Karvia, Kaustinen, Keitele, Kempele, Keuruu, Kihniö, Kinnula, Kiuruvesi, Kivijärvi, Kokkola, Konnevesi, Kontiolahti, Kruunupyy, Kyyjärvi, Kärsämäki, Lapinlahti, Lappajärvi, Lestijärvi, Liminka, Luhanka, Lumijoki, Luoto, Merijärvi, Merikarvia, Muhos, Multia, Nivala, Oulainen, Parkano, Pedersören kunta, Perho, Pertunmaa, Petäjävesi, Pielavesi, Pietarsaari, Pihtipudas, Polvijärvi, Pyhäjoki, Pyhäjärvi, Pyhäntä, Raahe, Rautalampi, Reisjärvi, Saarijärvi, Sievi, Siikainen, Siikajoki, Siikalatva, Soini, Sonkajärvi, Tervo, Tohmajärvi, Toholampi, Toivakka, Tyrnävä, Uurainen, Vesanto, Veteli, Vieremä, Viitasaari, Vimpeli, Virrat, Ylivieska, Ylöjärvi (2), Ähtäri, Äänekoski, Ilomantsi, Juuka, Kajaani, Lieksa, Nurmes, Paltamo, Rautavaara, Ristijärvi, Sotkamo, Vaala, Valtimo, Oulu, Utajärvi, Hailuoto, Hyrynsalmi, Ii, Kemi, Keminmaa, Kuhmo, Simo, Tervola, Tornio, Kemijärvi, Pello, Pudasjärvi, Puolanka, Ranua, Rovaniemi, Suomussalmi, Taivalkoski, Ylitornio, Kuusamo, Posio, Kittilä, Kolari, Pelkosenniemi, Salla, Savukoski, Sodankylä, Enontekiö, Inari, Muonio, Utsjoki.
            
               (1)  Iż-żona ta’ dawk li qabel kienu l-muniċipalitajiet ta’ Jämsänkoski u Kuorevesi biss.
            
               (2)  Iż-żona ta’ dik li qabel kienet il-muniċipalità ta’ Kuru biss.
         
      
      
         
            ANNESS II
            
               INFORMAZZJONI DETTALJATA DWAR L-GĦAJNUNA MSEMMIJA FL-ARTIKOLU 1(3)
            
            
                        Fis-setturi f’kategorija tal-għajnuna u l-oqsma tal-produzzjoni
                     
                     
                        Ammont massimu medju annwali tal-għajnuna fil-perjodu ta’ bejn l-1 ta’ Jannar 2022 u l-31 ta’ Diċembru 2027
                        (f’miljuni ta’ EUR)
                     
                     
                        L-għadd massimu annwali ta’ fatturi tal-produzzjoni eliġibbli
                     
                  
                        
                                    1.
                                 
                                 
                                    IT-TROBBIJA TAL-ANNIMALI:
                                    il-baqar tal-ħalib (produzzjoni tal-ħalib), il-bovini oħra, in-nagħaġ u l-mogħoż, għajnuna diżakkoppjata għall-ħnieżer u t-tjur
                                 
                              
                     
                        441,9
                        li minnu l-ammont li ġej mill-ħalib tal-baqar: 221,0
                     
                     
                        227 200  baqra tal-ħalib, 181 000  unità oħra tal-bhejjem u 139 200  unità ta’ ħnieżer u ta’ pollam
                     
                  
                        
                                    2.
                                 
                                 
                                    IL-PRODUZZJONI TAL-PJANTI:
                                    uċuħ tar-raba’ li jinħarat, il-produzzjoni fis-serra, għajnuna fil-ħżin tal-prodotti ortikulturali
                                 
                              
                     
                        112,6
                     
                     
                        944 300  ettaru ta’ uċuħ tar-raba’ li jinħarat, li minnhom 481 200  ettaru ta’ art bil-ħaxix;
                        203 ettari tal-produzzjoni fis-serra
                     
                  
                        
                                    3.
                                 
                                 
                                    GĦAJNUNA NORDIKA OĦRA:
                                    ir-renni, it-trasport tal-ħalib u tal-laħam, is-servizzi għat-trobbija tal-annimali u l-għajnuna fil-ħżin tal-frott artab salvaġġ u tal-faqqiegħ salvaġġ
                                 
                              
                     
                        20,0
                     
                     
                        171 100  renna
                     
                  
                        
                           L-ammont totali tal-għajnuna Nordika
                        
                     
                     
                        
                           574,5
                        
                     
                     
                         
                     
                  
      
      
         
            ANNESS III
            
               IL-KOEFFIĊJENTI GĦALL-KONVERŻJONI F’UNITAJIET TAL-BHEJJEM (LU) IMSEMMIJIN FL-ARTIKOLU 1(4)
            
            It-tabella li ġejja trid tintuża meta jkun qed jiġi stabbilit l-għadd medju ta’ unitajiet tal-bhejjem (LU)
            (l-għadd massimu ta’ unitajiet tal-bhejjem):
            
                         
                     
                     
                        LU
                     
                  
                        L-annimali bovini ta’ iktar minn sentejn u l-baqar li jreddgħu
                     
                     
                        1,0 
                     
                  
                        L-erieħ li jkollhom bejn tmien xhur u sentejn
                     
                     
                        0,6 
                     
                  
                        L-annimali bovini oħrajn li jkollhom bejn sitt xhur u sentejn
                     
                     
                        0,6 
                     
                  
                        In-nagħaġ
                     
                     
                        0,2 
                     
                  
                        Il-mogħoż
                     
                     
                        0,2 
                     
                  
                        Iż-żwiemel (ta’ iktar minn sitt xhur):
                     
                  
                        
                                    —
                                 
                                 
                                    id-dwieb għat-tnissil, fosthom id-dwieb tal-poni
                                 
                              
                     
                        1,0 
                     
                  
                        
                                    —
                                 
                                 
                                    iż-żwiemel Finlandiżi
                                 
                              
                     
                        1,0 
                     
                  
                        
                                    —
                                 
                                 
                                    iż-żwiemel u l-ponijiet li jkollhom bejn sena u tliet snin
                                 
                              
                     
                        0,6